text: Kælderrestaurant nomineret til bedste frokostrestaurant
  12 oktober 2015 kl. 18.32
  Herregårdskælderen under herregården Sønderskov ved Brørup er blevet nomineret til finalen om at blive Årets bedste Frokostrestaurant. 
  Den danske Spiseguide står bag nomineringen, og kategorien Årets bedste Frokostrestaurant er blot en af ti kategorier.
  TV SYD fik fat i Preben Madsen, som har drevet restauranten i snart syv år, selv om mandag og tirsdag er lukkedage.
  - Vi er meget glade. Og lidt spændte, siger han til TV SYD.
  Han nævner, at Herregårdskælderen serverer en traditionel frokost – med afsæt i de retter, som er på menuen til aften.
  - Sæsonen er vigtig – og vi skifter menu hver måned, forklarer han.
  Han ved ikke, hvad der har ført til nomineringen.
  - Vi er meget omhyggelige med frokosten. Mange steder er den måske mere et bi-produkt. Og mange restauranter har slet ikke åbent til frokost.
  Restauranten har ligget under den gamle herregård, som i dag rummer et museum. Kælderen er noget af det ældste bevarede bygning.
  I 2014 blev Restaurant Herregårdskælderen optaget i White Guide over de 260 bedste danske restauranter.
  - Jeg ved ikke, hvad der nu skal ske, siger Preben Madsen til TV SYD. Jeg går ud fra, at vi løbende bliver bedømt.
  - Så I holder øje med, om der kommer en enlig gæst til frokost i den næste tid?
  - Næh, det gør vi nu ikke. Jeg ved godt, at de siger, at man kan spotte folk fra Michelin-guiden på, at de er alene. Men sådan tror jeg nu ikke, at det foregår i Danmark.
  Foruden Herregårdskælderen er Koefoed, Christianshavn Færgecafe og Lumskebugten, alle København, Isidor Henius, Aalborg, og Christianshøjkroen, Aakirkeby, nomineret.
  Herregårdskælderen er dog ikke den eneste syd- og sønderjyske restaurant, der er nomineret.
  Ti Trin Ned i Fredericia er nomineret i kategorierne Årets restaurant, Årets oste, Årets kokkeprofil, hvor kokken Lasse Starup Pedersen er i fint selskab og i kategorien Årets dessert, hvor også Henne Kirkeby Kro er nomineret.
  I kategorien Årets sommelier er Jesper Jensen fra Aagaard Kro nomineret.
  Vejle-restauranten Me Mu er nomineret i genren Årets bistro/brasseri.
  